S'istadu de Sardigna

Ite risolves, povera Sardigna,
Subr'a tantas disgrazias connotas,
Sos peccados t'han fattu gasi digna
De flagellos, castigos e azzottas.
Motivu, veramente, chi t'insigna
Ca tenes pagas animas devotas;
Servant sa azzotas insufribiles
Contr'a benes costantes e movibiles.

Mira sas istagiones cambiadas
C'affligint su coro in sas intragnas.
Fritturas, in s'atunzu, antecipadas.
Isteriles, patidas sas campagnas.
Abbas, in s'ilgerru, illimitadas.
Beranos oppremidos cun siccagnas.
E in sos istios, arias superbas
Pro convertire in pruer’ sas erbas.

Osserva sas cunsorzas irricchidas
Chi tenias de tantu bestiamene,
Miralas como, si sunt rivestidas
De medas cadaveres e ossamene.
In carrelas e domos affligidas
No incontras che sidiu e famene.
S'antiga delizia chi gosais
S'est mudada in ojs e guais.

Sos filiales tuos fint cuntentos 
In sos annos antigos e passados,
A tantos numerosos bastimentos
Somministrande trigos seberados
E oe tottas battoro elementos
Bido chi contr'a tie sunt mudados,
Paret ch'hana lassadu patrociniu
Pro nde 'ider in breve s'isterminiu.

Ammentadi, Sardigna, tale'orta 
Sos riccos chi tenias abitantes,
Sos poveros reziant in sa porta
Pro lis dare limusinas bastantes.
E oe, a cara occult’ e boghe morta
Los solin dispazzare suspirantes,
Ca est dogni sienda minimada
E-i sa povertade amplificada.

Mira sos pergiudizios sevEros
Arrores manifestos e occultos.
Sas presones pienas de povéros
Pro tantos ladrozinios e furtos.
Sos coros de sos riccos tott’interos
Treminde pro sos solitos insultos;
Sas boghes de orfanos e pupillos
Non los lassant in paghe tranquillos.

Si ti miras sos poveros presentes
Non lis osservas samben’ in sas laras,
Ca sun bivind' 'e cibos puzzolentes
Cun erbas mesu siccas e amaras,
Bendidas tott'a prezios dolentes
Sas tancas chi teniant pius caras,
Como medas famidos e distruttos
In bassu disisperu sunu ruttos.

Isculta sos dolentes contadinos
Cando passant in similes tancados,
Pianghinde sos perdidos terrinos
Pro una bagatella alienados,
«Custos annos afflittos e mischinos
Nde sumus pro sempre espropriados,
Como s'agricoltura pro campare
Non temimos in ue de l’impreare».

Dimanda sos pastores paisanos
E ti rispondent a boghes notorias:
«Sos nostros esercizios sunt vanos
Pro parzialidades transitorias,
Mentres de pagos riccos sun’in manos
Pasculos, funtanas bevitorias,
Ca sa robba non tenet ube pascher
Bidimos morrer med' e pagos nascher».

Lagrimas pro su tempus capitadu
Pianghen sas tragedias funestas,
E-i s'anima, sa vida e-i s'istadu
De zertas bene nadas e modestas,
Su famene cun issu assoziadu
Las obbligat a esser disonestas.
Pro unu solu pane sun capazzes
De si donare a sos lupos rapazzes.

Prosighe a osservare sos istados:
Visita sas muzzeres e maridos,
E has’ a bider vizios e peccados
Pro sas nezzessidades cummittidos,
Sos vinculos onestos affarzados
Sos votos de s'Altare traighidos.
Perdidas pro sa dura pistulenzia
Onore, libertade e innossenzia.

Sos poveros intend’a boghe manna
Cunfessande s'insoro afflissione;
Si sos riccos los bident in sa gianna
Curren a si serrare su balcone,
Surdos che-i sa perfida Bianna
A sas boghes e gridos de Gennone,
Ca non podent esser responsabiles
A sustenner tantos miserabiles.

Troppu sunu sos ojs e piantos
De sos afflittos e isconsolados;
Sos coros de sos riccos sunu tantos,
Pro runzas, diamantes insensados.
Cuddos amores doziles e santos
Los bido chi si sunu cungedados.
Creschet sa povera moltitudine
E abbundat sa ricca ingratitudine.

S'intendene sos riccos medas boltas
Faeddare cun similes resones:
«Hamus diminuidas sas regoltas
E distruttos si sunu sos masones ;
Sas robbas fruttuosas sunu mortas
De tancas non nos dana pisiones,
E si nois appena nos bivimos
Da ube sas limusinas faghimos?».

Como cal'isperansia e afficcos
Lis restan a sos poveros mischinos?
Dimandande ausiliu a sos riccos
Lograna brigonzosos disatinos.
Sos campos sun isteriles e siccos
Mancu erba produint sos terrinos.
Pro s'aflittu non b’hat attera sorte
Che chi suffrat de famene una morte.

Regnu! cumbida frades e amigos
A pianghere in cust'occasione,
Bois cun sos cadaveres antigos
De cudda Egiziana nazione,
Sende sunt rinnovados sos castigos
De s'ingratu e ribelle Faraone,
Su Flagellu notizia ti dada
Chi sa manu Divina est irritada.

Si su primugenitu congluesi
Sa mort'e Faraone mostru ingratu,
Cale fizzos de vida nos mustresi
A sos babbos presentes in cuss' attu,
Insumma già s’est bidu e s' idesi
Si graves pergiudissios hat fattu,
Regnu! mira cust' ann' isfortunadu
Cantos bonos oggettos ti hat leadu.

Cudda fratta de ranas ischifosas
Chi Deus imbiesidi a su tale,
Sunu a custu tempus, cuddas cosas
Ch' istant pro fagher ruina fatale.
Zertas isparienzias arrosas
De vinditta et de odiu mortale,
Chi no incontrat nessunu suggettu
Unu pramu sanu de logu nettu.

Tantos ladros chi oe sunt bessidos
Senza prapare dannu ne delittu,
Sunu sos tilipirches accanidos
Mandados in sa terra de s'Egittu,
Avvisos veramente attribuidos.
Pro connoscher su Deus infinitu,
Cudda manu ch' isolved' e chi ligat
Cudda chi beneficat e castigat.

Cuddas crudele mancias e punturas
De sa grande muschitt' arrabiada,
Sunt presentemente sas congiuras
De s'imbidia ingiusta reprovada,
Aunimos sas falsas imposturas
Iscreditande sa prus onorada,
Chi da-e sas punturas cuddos primos
Medas interamente nde sunfrìmos.

E-i cudda randinada tant'ardente
Chi distruesit piantas e fruttos,
Nd' hamus bidu in su tempus presente
De fiores allizzados e iscuttos,
Causa de su ‘entu in continente
Sos menzus ausilios sunt distruttos,
Si congluat e duncas in duellu
De no esser diversu su flagellu.

Contrarios a sa barbara malizia
Già si fint sos rajos conduidos,
Azzendendeli grand'inimicizia
Tottu sos pannos suos sunt sighidos,
E nois como da-e sa giustizia
Parimos similmente persighidos,
Cun tantas accatturas e rigores
Ca sunu troppu sos malefattores.

Sas abbas rujas, de malos sabores
Ch' in s' Egittu fingidas fint gasie,
Signincant sos tragos e rancores
Chi nd' isperimentamos dogni die.
Amaros e internos sos dolores
De nde dare no mancat mai a chie,
Gasie isparimentant sos castigos
Sos chi sunu Deus inimigos.

Connosche bene med' a Zeremias
Cando lamentosu in Palestina,
Cun veras e adattas profezias.
Pro su Regnu e s'isula mischina,
Bidas sas attuales carestias
Pustis calamidades e ruina,
Gasi Regnu, lassa su divertire
Pensa cun Deus de ti cunvertire.

Tantu si sos vizios pius amas
Tue con sos tuglidos peccadores,
Benin' infruttuosas sas esclamas
E inutilizados sos clamores,
Si sa manu Divina non disarmas
De rimiles castigos e rigores,
C'ancora ch'hapat furia tremenda
Benit pacificada cun s'emenda.

Si sighis, Regnu Sardu a, persistire
In sas tuas fingidas efficazias,
Mira chi b' hat ancora de patire
Pius che de piantu non t' assazias,
Pustis bi has' a cherrer rifflettire
Da ube dipendent sas disgrazias,
Cun tantos pensamentos temerarios
Ch' a sa vid' amiga sunt contrarios.

Inculpa sos astros e-i sa luna
Impilal' a s' astronica influenzia,
Adatalu a sa varia fortuna
Chi non ti comunicat providenzia,
Ma giudicalos menzus tott'in d'una
Sos effettos de sa tua resistenzia,
Ch' has fattu cun s' immens' Onnipotente
Mustrandedi ribell' e negligente.

«T’hapo dadu, una legge sapiente»
Gai si cheret Deus lamentare:
«Deo che suavvisimu e clemente,
Dogn' unu la podiat osservare,
E tue tantu disubbidiente
Persighest' a la cherrer profanare,
Dogni bene tenias preparadu
Si servidu m'haeres e amadu».

«Cuddu chi declares' in su sermone,
Populu, lu cunfìrmo ancor a tie;
Su chi no hat cun megus unione
Hada intimadu gherra contr' a mie,
Rughe had' haer a suddisfazione
In vida e in s'orrenda ultima die,
Chie cun megus non vivet ne trattat
Iscunfortu e disgrazias b'agaittat».

«Non fiat pesu grave ne fit duru
De succurrere sos ordines de Deu,
Ordines de mantenner cast' e puru
Su Santu e preziosu lumen meu,
Oe incontro s'omine ispergiuru
Pro illiberar' e pro nde fagher reu;
Chie su lumen meu l'istrapazzada
Sa perdida eterna s'abbrazzada».

Cun Divinos ardentes Santos zElos
Finzas Sant'Austinu s'argumentu,
Si Deus hat dannadu sos Anghélos
Faghinde unu falsu giuramentu,
Torrare sos ribelles a sos Chelos
O faghindelu esser' istrumentu,
Mancu pro cussu s'amine vivente
Tiat poder giurare falsamente.

Sa mente si mi turbas e oscurat
Pensande in su 'e Deus faeddare,
Ch' in su Sant' Evangeliu figurat:
«Chie mi chircat mi had' agatare,»
Pustis in certos logos assiguarat:
«Deo mi nd' ando e m'azzis a chircare,
No han'a incontrare che adios
Sos chi profanant sos prezettos mios».

E cale coro non restat, confusu
A sentenzias gasie declaradas?
Cuddu ch' a Deus no incontrat prusu
No agatat grazias disizzadas,
Cundenna contr' a chi'hat fatt' abbusu
De sas dies a Issu dedicadas,
Pro cussu tales grazias resultant
Cantu prus chircadas pius s' occultant.

Similmente a unu ordiolu,
L'assimizzat un' ateru autore,
Chi faghet in sos muros s' aranzolu
Pro si fissare inie abitadore,
Benit unu piticcu 'entizolu
E si che leat opera e fattore;
Figura e disonore contr' a chie
No faghet festa sa festiva die.

Sos trabaglios, fadigas e suore
De sas dies de festa, cun premura
Sant'Austinu misticu duttore
Nd' adatat una bella positura,
L'assimizzat a unu serradore
Chi serrat in sa rocca sa prus dura,
A prus de sas dentes de sa serra.
Nde perdede sas dentes de sa serra.

Deus, sempre pacificu, s' est giuttu
Meda lontanu da-e sos ingannos,
No est perigulosu un'istitutu
Haer ubbidienzi' a sos mannos.
Algunos cando m' ident assoluttu
Per mesu de istadu e de annos,
Anzis est una grassia promittida
Bier sa rispettos' e longa vida.

Intertottu povEros peccadores
Abberide sos ojos omicidas,
Sos chi bos sezzis fattos autores
De privare tre generosas vidas;
Devides osservare sos' rigores
E penas chi bi sun istabilidas,
Sos chi privades gai a sa moderna
Corporale, civil' e vida eterna.

Chie s' effettu nde cheret ischire
In cant' a s’ omicidiu corporale,
Bastat in su Getsemani a sighire
S'Unicu de su Deus immortale.
Cando Pedru s'est cherfid' attrivire
A colpare su malu clericale,
Nesi su Redentore: «chie ferit
de ferru, zertament' 'e ferru perit».

A prus chi s' omicida had' a passare
in severos rigores e giudizios,
Una morte crudel' had'a provare.
Giustu sos Vangelicos indizios,
Devet in custa terra cumpensare
Dannos causados, pergiudizios,
Si no hat sa mancanzia assolvida
Non risultat mai noa sa vida.

De arrore mi sent' ispasimare
Pensad'a s'omicidiu volontariu,
Non podet cun sa mente numerare
De cantos males iss' est tributariu.
Mostra su pius dignu de odiare
A sa menzus ricchesa ses contrariu,
Si sa vida zivile ti fracassas
Nient' 'e bon' in s' anima bi lassas.

Subr' a custu partidu nos hat dadu
Sa prova su Divinu Redentore
Nessunu ch'in terra hapet amadu
In Issu s' onestade e-i s'onore.
Gemmas chi hant s' anima illustradu
De summu e intrinsicu valore,
Malignadu onor' e fama, adiu,
S' omine est pius mortu chi non biu.

Frenade sas ispadas chi zughides:
Carnefices! oppostos a su bonu,
Unu grand' omicidiu cummittides
Ch' est indignu de pagh' e de perdonu,
Si mirades attentos la 'idides
Culpa gridand' a su Divinu tronu,
De bois dimandande sa vinditta
In pena temporal' e infinita.

Si custa vida miser' e terrena
Bos devet dare fruttos e balanzos,
Su trinciare s' onor' e fam' anzena
De zertos naturales e istranzos.
Serpentes occultados in sa rena
Chi morigades s' omin’ a carcanzos,
Sas buccas bostras aspras e ardentes
Non sunu che sepulcros puzzolentes.

Sa culpa de sos tales est tremenda;
Sa perdita solenne, infallibile,
Si rendede diffizile s'emenda
Sa restituzione impossibile.
Perdent cudd' impagabile sienda
Po isfogas de limb' incurregibile,
E po cussu in sas eternas fiammas
Peccadore cun orulos esclammas.

In omicidiu ispirituale
Incontro deffinidu s'argomentu,
Chie privat un'anima immortale
De su battesimale Sacramentu,
Sa pena currispondet uguale
Adattad' a su summu perdimentu,
Est s'Ispiridu Santu ch'i proferit
Chi anima pro anima bi perit.

In cant' a narrer su peccadu sestu
Est unu casu simile dezisu,
Già iscrittu in su Sagradu gestu
Ube dat Santu Paulu s' avvisu,
Ogni lussuriosu e disonestu
No hat eredidad' in Paradisu,
Ma sende materia meda critica
Sa narrativa cumbenit politica.

In cant’ a su ladru miserabile
Est inirrevocabile sentenzia,
De no esser a Deus azzettabile
Nessuna rigorosa penitenzia
Senza restituire no est dabile
De lograre perdonu ne clemenzia,
O suddisfattu su dannificadu
O s' inferru pro iss' est preparadu.

Empiu zert' est cuddu chi molestat
Su prossimu cun zertas falsidades,
O puru si cun faulas tempestat
Algunas risplendentes veridades.
S'obbligu indispensabile li restat
De usare reverenzia in edades.
Coment' a disizare no est bonu
Sa suggetta ch' hat ateru padronu.

Sa faula insumma, est ben' intesa
Est una culpa sa pius mortale,
Pro cantu chi provedid' e azzesa
De iss' est s' anima universale.
Invéntada pro nois un'offesa
S' indignu ispiritu infernale,
Cando nesid' a Eva: «si gustades
Sa frutta, cant' e Deus cumandades».

Bi hada un' istirp' e peccadores,
Chi sas siendas e robbas anzenas
Lis causat molestia e rancores,
Ca issos s' ordinariu han' appenas,
Ma sunu momentaneos vapores
Sas pompas e delizias terrenas,
Pro cussu est su decimu consizzu
A essere proibidu su disizzu.

Est ordine Divinu e imbasciada
A sas nazionales criaturas,
Si custa Santa legg' est onorada
Mudas sas amaressas in dulzuras,
Ma si sighit a esser profanada
B' hat ateras disgrassias futuras.
Disubidinde una legge suave
Giustu su castigu siat grave.

Deus dogni flagell' hat permitidu
Sempre a su peccadu meda criticu,
Disizosu de t' ider cunvertidu
Usat dogni rimediu politicu,
Anzisi a ti dare est reduidu
Cantu t' hat impignad' in su leviticu.
Si l'amas sas promissas approfettas
Offendindelu suffris sas minettas.

Non cherzas, Regnu Sardu, cunsighire
De su mundu ingratu effettu sou.
Curr' ancora, ch' est, pront' a ti rezzire
Su beneficadore Deus tou.
Giurali, chi ti cheres cunvertire
Prima chi essant males da-e nou.
Su Deus tou osserval' e intende
In sa matessi legge promittende:

Leviticu
«Non timas ne pro pena ne pro dolu
Sempre ch' a mie populu has amare,
Unu debile tou membru solu
Tet medas inimigos superare.
Diccias, cuntentesas e consolu,
Da-e su Chelu t' hap' a dispensare.
Hap' a dare cumandos assolutos
A sa terra ch'amplifìchet sos fruttos».

«Populu: si cun megus ti condues
Molestias algunas non t' abbizzas;
Tranquillu sa vida ti cunglues
Pro nessun timore t' orrorizzas.
Hap' a dare s' ordine a sas nues
Dare sas abbas cando las disizzas.
Happende trigu nou in sos terrenos
E de su ‘ezzu sos orrios pienos».

«Si tue amas a mie e cres in mé
Si offertas mi das amorativas,
Ma deo fatto fuire da-e té
Sas tristesas e bestias nocivas,
Cuddas cosas chi malas sunu in sé
De dare molestia han' esser privas:
No has' a timer ma' in custa terra
Ne famene ne pestes e ne gherra».

Leviticu
Deus custas paraulas ti dada
Essende sa legge in osservanzia:
«Sa terr' ad' esser pagu tribagliada
Has' a bettare iscassa semenanzia;
Issa, avvertida, est obbligada
A ti dare regolta in abbundanzia,
Finalment' est cumandu de ti dare
Pius de su chi podes disizzare».

«Attonitas han' esser sas pupillas
Si tue innos de Gloria mi cantas,
Mirande cun ispant' e meravillas
Su copiosu fruttu in sas piantas.
Passande vid' allegra, e tranquillas
Sas tuas professadas dies Santas,
E gosad' unu summu ben' internu
Ti dao s'infinitu gosu eternu».

Intende, Regnu, sa grandesa tua
De Deus sunu sas promissas fattas;
Osservala, sa Santa legge Sua,
Chi nessunu perigulu b'agattas.
Zelante mi cumbenit chi cunglua
Chi senpre pro capricciu la maltrattas.
In sa legge non b' hat it' e timìre
Sos dannos sunt in la disubbidire.

Leviticu
Deus est chi faeddat, si l' intendes,
Ancora sunt sas boghes Soberanas:
«Si tue a su contrariu, m' offendes
S'est chi sa legge mia la profanas,
Sempre chi ausilios pretendes
Has' a tenner azzottas inumanas.
Si sos prezzettos mios non los amas
Hap' esser surdu a sas tuas esclamas.

«Si a sa legge Mia non t’afferras
Ti malaigo da-e sas intragnas;
Han' esser infruttiferas sas terras
Hap' a isterilizzare sas campagnas,
Hap' a mandare discordias e gherras
T' hap' a dare traschias e siccagnas:
Si a mie non cheres aggradessere
Vittima de famene tes essere».

«Has' a tenner orribile disterru
E logu l' has a fagher su geunzu:
T' hap' a dare rigores in s' ilgerru
Bentos continuados in s' attunzu.
Po te su Chelu had' esser de ferru
E-i sa terra indurida che brunzu,
E dogni fozza chi portat su 'entu
T' had' a fagher arror' e ispaventu.»

«Si sas ispadas pensas de fuire
Pro chi vittim' insoro non bi restes,
Deo cherzo mandar' a ti sighire
Coleras, ipidemias e pestes,
Contr'a tie hap' a fagher conduire
Sos rigores terrenos e Celestes,
Finas chi t'han' a fagher sos castigos
A risu de sos tuos inimigos».

«Generale hap' a fagher produer
Selvaggios e feroces animales,
Finas chi totalmente tent distruer
Sos tribaglios tuos personales,
E si tardas a mie a ti conduer
Flagellos ti mando essenziales;
Dogni olta chi t' ido ribelladu
Has' esser sette oltas castigadu».

Regnu! sa mente mia est opprimida
Non potto su piantu prus resister.
Si non mudas e cambias de vida
Non presumas in Deus a t'assister,
Dogni grassia tenes proibida
S' in sas culpas prosighis a persister;
Si gasi cheres esser penitente
Impara da-e s' esemplu seguente:

Lea da-e Manassa sas misuras
No t'induret s'insidia dimonia,
Bidindesi su tal' in accaturas
Perdid' hat sa Reale zirimonia,
Sutta de tantas graves ligaduras
Portadu presoner' in Babilonia,
Esclamat da-e coro e non s' ingannat:
«Est sa manu Divina chi mi giamat».

Manasse
«Enorme mi declaro e attrividu
Cunfesso sa isecranda culpa mia,
Hap' in Gerusalemme introduidu
Sa superstiziosa idolatria,
A Deus chi m' hat sempre favoridu
Hapo tentu crudele tirannìa,
Pro cussu sa Coron' accreditada
Mi est in d' una cadena cambiada».

«Divina, dominant’ Onnipotenzia,
Azzetta cust' emenda cordiale.
Tue m'has dadu sa magnificenzia
De unu Tronu e Soliu Reale;
Ma deo senza tender connoschenzia
Currispondesi a Tie tantu male,
Po trattu Tou Santu e piedosu
Non che sò in s'inferru tenebrosu».

«Ti prego, si mi cheres azzettare
In mesu a sos Tous penitentes.
Mi, chi sos ojos mios t’ han' a dare
Fiumenes de lagrimas ardentes.
Si Ti risolves de mi perdonare
De cantu t' hap' offesu no t' ammentes,
Rifletti chi ses Babbu de cuncordia,
Riccu de pagh' e de misericordia».

Deus, cun amore had' azzettadu
Dogni peccadore arrepentidu,
Bidindelu a Manasse umiliadu
Pianghinde s' errore cummittidu,
A su postu Reale e a s' Istadu
Istesit novament' istabilidu,
Rinnovande cun Deus a libertade.
Li torrat su Regnu a libertade.

Cun cust'esemplu, Regnu peccadore,
Lea pius cun Deus cunfidanzia,
Si piaghes sa culpa e-i s'errore
Tenes de su perdonu s' isperanzia.
Già ides, e cun signos de amore
Chirca de ti curregger sa mancanzia,
Cun tottu chi l'has fattu pergiudizios
Bi podes isperare benefizios.

Deus, sempre costant’ in nos amare,
Vittima de amore s' est offertu.
Ne in se, nos deviat menzus dare
Unu regnante che Carlu Albertu,
Benignu, cumpassivu in operare,
Simil’ a Bonifaziu e Umbertu,
Essende tales Santos risplendentes
De sa domo Reale discendentes.

A tie, Re amabile e clemente,
Recurrimus cun bona volontade.
S'assistenzia tua, zertamente,
Hat, consoladu meda povertade.
S' annu passadu, e-i s'annu presente,
Nos has cunzessu meda bonidade:
Gasi Deus ti paget da ub'este
In terra e in premiu Celeste.

Pregade, tott'unidos, peccadores
Infatt'e sas esclamas de Murenu,
Chi cantu sun'istados sos dolores
De su cruzifissadu Nazzarenu.
Pioat tantas grassias e favores
Subra su nostru Regnante terrenu.
Vivat Carlu Albertu longa vida
Cun dogni cuntentes' aggradessida.

Vivas tranquill' isprigu luminosu
Centru de Cristianos caridade,
Cun s'esercitu tou coraggiosu
Diffesu da-e dogni aversidade.
E passadu a s' eternu reposu,
Occupes sa matessi santidade
De cuddos duos Santos singulares
Ch' hant fattu venerar' in sos Altares.

Ringraziamus sa tua cunsorte,
Sa nostr' amabilissima Rejna,
Pacifica, tranquilla, san' e forte.
Bivat in custa terra pellegrina,
Connoschindel' a pustis de sa morte
In sa celeste patria Divina;
Possendide sos benes promittidos
Cun sos Reales fruttos partoridos.

Lodamus s' unigenitu primariu
Cun sos suos Reales successores,
Prinzip' 'e sa corona ereditariu
Vasu de prospettiva e de candores;
Ancora cun su Duca segundariu
Amplifichet, in Deus, sos onores,
In sa vida etern' e transitoria
Antezipada gosande una Gloria.

Indicamus sa nostra Prinzipesa,
Ancor' hamos de fagher un'esclama,
Pressiosa e austriaca bellesa
De Pienna, ardentissima fiamma;
Lampante, singular' in candideta
De sa Sarda potenzia noa fama:
Diat cunfortu, a sa zente mischina,
Cando l'hamos a tenner pro Rejna.

In su benignu pattu Reale
De tottu sas potenzias Cristianas,
Finz' a s' ultimu fine temporale
Bi siant tres sedes quotidianas,
Cumpresas tott' in d'unu tribunale
De providenzias giustas e sanas.
Regnandebi, tres primas, de cuncordia:
Paghe, Giustizia e Misericordia.

Su tenner un' amabile Regnante
E una bona Rejna liberale,
Unu Prinzipe nostru ver' amante
Unu giustu guvernu attuale,
Unu babbu Santissimu e costante,
Summu benefattor' universale,
Sunt de Deus grassias e favores
I ispera de nois peccadores.

Siat da-e dognunu veneradu
Su Santissimu babbu nonu Piu,
Fin' a esser su mund' isterminadu
De issu su mentovu adduret biu,
Demus promesu sou a su peccadu
Su congé su dispazzu e-i s'adiu,
E faghind' un' intera penitenzia
Gosemus dogni Santa indulgenzia.

Miranos cun amor' e pasu Santu.
No nos desses mai in abbandonu,
Isculta sos clamores e piantu
Ammentadi de nois send' in Trunu.
Sutta sa cappa tua e-i su mantu
Logremus e sighemus dogni bonu.
Implora sos Divinos ausilios
Ca faghimos cun Deus reconcilios.

Vida longa in terr'a ti pregare
Cunforma timis esser aggradabiles,
Tando tias presumer a invocare
Sos de Deus, verbos inimitabilis,
Ch' hat cretidu sos donos indicare
A sos suos Vicarios mirabiles,
Da-e nessun miramos modu feu
De successores de Pedru Galileu.

Cun attos ordinados singulares
Obbligat sos viventes Sacerdotes,
Cìli s' allontanent da-e sos affares
Chi presentant disturbos, in sas dottes.
Siant issos azzesos luminares
Disizànde succursu in sas nottes,
Sende Ministros de su Santuariu
No esercitent doveres a contrariu.

Tirande giusta sa cunseguenzia
Cummittinde disordines sos tales,
Dana in custu secul' evidenzia
Pro sos malos esemplos generales.
Si bient sazerdotes de sienzia
Dados a sas ricchesas temporales,
E sighini sos tales ignorantes
Si poden' esser pur' assimizantes.

Troppu sunt in error' e in mancanzia
Sas attuales praticas modemas,
Bidimos chi s' hant post' in olvidanzia
Sas Divinas memorias eternas,
Sos chi deviant esser in sustanzia
Azzesos candelabros e lucernas,
Cunfundent sas Eternas memorias
Cun zertas ricchecas transitorias.

S'in terra sa ricchesa fit bistada.
Cosa d'esser in coro bene giutta,
S'immensa sapienza umanada
L'ammittiat tempora e assoluta,
E non si fit gasie umiliada
Nascher poveramente in una grutta;
Esemplos virtuosos e capazzes
De sighire sos suos seguazzes.

Send' 'e patrimonios irricchidos
Medas de carattere, esemplares,
Si los han' a poveros cumpartidos
Po si dar' a sos benes salutares,
Pro cussu premiados si sunt bidos
Adorandelos oe in sos Altares.
Chie a zertos affares dadu este
Non podet tenner premiu celeste.

No est' elettu da-e su criadore
Su ch' in terra procurat irricchire,
Ne si giudicat dignu servidore
Chie sa rughe non cheret suffrire.
Est fizzu de su Sou Sant' amore
Chie chircat affannos pro pattire;
Su ch' hat de irricchire voluntade.
Acquistat infinita povertade.

Un' ater' unu casu appropriadu
Pro giudicare vana sa ricchesa,
Hat Gesus a Lazzaru aggravadu
Intr' e sa povertad' e afflittesa;
E puru non lu hat mai sollevadu
Da-e sas afflissiones e tristesa.
Sa ricchesa felice e-i sa sorte
L'istesi cunzedid' a pustis morte.

S' incontresidi Franziscu de Sales
Distint' intr' e sos giustos 'e su mundu,
Dande sas incumandas usuales
A unu Sazerdote moribundu,
Finidas sas angustias mortales.
L incontresit dinaris post' in fundu,
E cantu fit insumma su volore?
Mancu de una lira salv' errore.

Appena numeradu hat su tantu,
Cun Gesus chi appena fìt passadu,
Cuddu giustu present'e castu Santu
Bidene ch' in terra si est prostradu.
Nde fattesi tres oras de piantu
Confus' e totalment' orrorizadu,
Meda difficultos' in tale puntu
Chi s' esserat salvadu su defuntu.

Si zertos sazerdotes si che passant
A sos postos eternos meritados,
In terra pro memoria ite lassant?
Binzas, dominarios e tancados,
Partidos copiosos si fracassant
Tale 'orta sos membros riprovados,
E zertos parentados e suggettos
Restant in iscompigliu e prettos.

Sazerdotes de custu Regnu Sardu
E tott' unidos po in cumplimentu,
S' achistades de prus, est un' azzardu,
De cib' e onestu bestimentu:
Chie lu narat est Santu Bennardu
E ateru de sanu sentimentu
Su de pius in sa vida mischina
Est furtu, sacrilegiu e rapina.

Pregade cun suaves documentos
Meda pius a sos illuminados,
Chi mustrene sinzeros sentimentos
Invec' 'e sos esemplos male dados.
Si sunu de iscandal' istrumentos
Benint severamente castigados,
Ca sende malos sos superiores
Diventant peus sos inferiores.

Unu chi mustrat malu esemplare
Occupat de iscandal' un iscola.
Menzus fit a su trugu a s'attaccare
Una pesante lapide che mola
Prezipitande in profundu mare
Sa sua iscandalosa vida sola,
Ca si restant viventes peccant peus
Assinsinande sa 'inza de Deus.

Ilgunos ignorantes Cristianos
Faeddant cun similes giudizios:
Mantenent sos odios sos fulanos
Tenent concubinas signorizios,
Chi dogni die lis passat in manos
Bibbias, vangelios e uffizios.
E gasie sos vizios in gherra,
Sas vertudes sanu dande a terra.

Cando Gesus amabile pensesit
A sinferm' idolatru, l'assigurat.,
Zertu sora settima indichesit
Devet zeder sa sua callentura.
Regul a tal' effettu, distruesit
Sos idolos cun zelu e premura.
Cun cussa cura torrat a salude
S' esemplu a pius fruttos de virtude.

Finalmente pensade cun amore
Chi sezzis de sas animas cunfurtu,
Vice Generales de su Criadore
Protetores de bios e de mortu,
Pro mesu 'ostru dogni peccadore
Lograda s' importante passaportu,
E duncas est esemplu su chi dades
Po sa Religion’ e santidade.

Hamos guvernande un' Eccellenzia
Chi la clamat su Regnu a bogh' alta.
Aquila poderos' ed Eminenzia
Fidel e cun s' ala sempre ispalta,
Offerind' a su pover' assistenzia
Guvernande sos vizios e falta.
Sa die chi s' appartat pianghimos
Su bene singulare chi perdimos.

Lu cunfessat su Regnu in sos gridos
Lu giustifìcant sos Cagliaritanos,
S' annu passadu lagrimas e olvidos
A su famene lesit da-e manu,
Zertos chi tiant esser seppellidos
Oe e sunt in sos sozios umanos,
Pro cussu a una' ogh' esclamant gai:
Bivada Don Gabriele Leonai.

In cuddos immancabiles giudizios
Particulares che universales,
Favores singulares e propizios
Logret da-e s' orrendu tribunale,
Li forment sos terrenos benefizios
In testa una coron' Angelicale,
Deus li nerzat: Tue ses Beatu
Pro su bene chi tu' in terr' has fattu.

Ancora sos zelantes Munsignores
Hana caridad' e bonos trattos,
Limusineris e benefattores
Cust' annu prus de mai si sunt fattos,
Po fagher ben'a sos meritadores
Hana diminuidu sos piattos.
Bastat d' esser cuntentos sos afflittos
Non pensana in cibos ischisittos.

Cun d' una meda longa parlativa
Trattesi de su Regn' in generale.
Como fatt' una breve narrativa
De su logu present' e attuale,
In cantu a sa vida cumpassiva
Macumer' est onestu e liberale,
Ca ischit dar' aggiudu e cunfortu,
Mai de famen, poveru ch' hat mortu.

Trattu de su Vicariu forane'
Parrucu nostru, e des ben' intesu,
S' in domo bi tenede unu pane
Nde li dad' a su poveru su mesu,
Giustu, non cumbenit chi profane
Sa resone chi sempr' hapo difesu,
E dare tiat a sos nezessitosos
Si sos fruttos tenzerat copiosos.

Da-e custu venerabile Curatu
Semus senza risparmiu assistidos
Insumma mai mancanzi' hant fattu
In cantu a sos obbligos devidos.
Est unu General' e clero esatu
Contrariu a sos fines proibidos,
Istraccant cun s'insoro frequenzia
Sos tribunales de sa penitenzia.

In cantu a sos ateros Preidos
Chi ancora non sunu impiegados,
Bivere tott' in paghe conduidos
Lontanu da iscandal' e peccados,
Dana calchi sustent' a sos famidos
A tenore de sas forzas e istados,
In'umanu, incostante tiat esse(r
Narrer sunu dados a s' interesse.

S'interessu cuntenet culpa manna
Autores nde dana su retrattu,
Tottu s'ingiustizi' e cundanna
E tortos chi a Cristos hana fattu,
In domo de Caiffa e de Anna
D' Erode e de Ponziu Pilatu,
Sentenzias tantu ben' attribuidas
Chi las hat s'interessu aplaiudidas.

Deus de summu Divinu podere
Ch' ischis abbandonare su peccadu,
Si beru est ch' in custu Macumere
Tenes unu Ministr' interessadu,
Ammental' assumancu su dovere
Ch' has in s'ultima chen' incumandadu,
Chi distruat su ramu e-i su fundu
De vanos interessos de su mundu.

Cun d'una cumparenzia garbosa
Intitulo su nostru Signor Conte,
Li confirmo s' ispada generosa
Ch' a su famene sempr' hat fattu fronte:
Sustentand' una turba numerosa
Intr' e su populad' e in su monte,
In issu hat s'isettu e-i s'affìu
Intera povertade e pastoriu.

Mai li diat su tempus contrariu
Su dulz' amabilissimu Gesusu;
E prestu lu fattat proprietariu
De benes e de pompas de piusu,
Pustis de su succurs volontariu
Li furant tropp' e no nde faghet usu
Pro cantu lu mandana in obbrizia
Mai hat post' omine in giustizia.

Duas rigas li ped' amorativas
Si conzessu da-e Sagra Magestade,
Ube sa terra la tenet nativa
Chi s' istet bene in ver' onestade.
Lontanu da ogni mala cumitiva
In su retiru sou e amistade,
Disignos dottos de aggradessire
In zertas ocasiones de fuire.

In cantu a su nostru Mandamentu,
Su Giuighe coment' e Segretariu,
Nd' este meda su populu contentu
No b' incontrat istimulu contrariu,
Occupant po su nostru salvamentu
Sos tribaglios noturnos e diariu,
Insumma, senz'ingannu ne malizia
Faghet doverosa sa giustizia.

In cantu a sos corpus militare
Chircant de curregger s' arroganzia.,
Non si podet nessunu lamentare
Ca sunu in continua vigilanzia,
Tenent dogni cumandu singulare
De su Monarca insoro s' osservanzia,
Difendent sas indissias terrenas
Si bi cherfat su samben de sas venas.

Su Direttore de sa posta Reale
Giuro ch'est mansuettu che anzone,
De s' intrada chi tenet prinzipale
Si nde lassat sa giusta purzione,
Importadu est su sou personale
De caridade e de cumpassione:
Po dar' a s' affliggida zent' isbrisa
Lompen' a si 'ogare sa camisa.

Cherind' esaminare s' Isettore
Incontro ch' est un' omin' amorile,
No usat giustissia ne rigore
Anzis benignu tenet un' istile.
Fidelidade usana e amore
Sos chi sunu in su Geniu Civile,
In Macumere sos impiegados
Sunu tantos germinos seberados.

Hamos unu signore Sicilianu
Chi lu temus narrer pro giustizia,
Est una liberal’ e grata manu
Est unu membru contr' a s' avarizia.
Sumministrat pane quotidianu
A chi' est in affannu e in tristizia,
Su famene, intertottu assoziadu,
Da-e medas familias ch' hat bogadu.

Tene presente sos isconsolados
Sighi limusineri a esser gai
Cunfortu de afflittos tribulados
Chi sunu in povertad' e in guai,
E pro té sun' insumma preparados
Sos benes chi no hana fine mai,
Ancor' in sa terra terminabile
Dogni sort' has' a tenner favorabile.

Senza distingher persones e lumenes
Nobiles populares e signores,
Tenent bonas praticas e costumenes
Rispettant privilegios e onores,
Sunt funtanas perennes e flumenes
Produind' a su poveru favores,
Gasi Deus pro diccia e ben' insoro
Lis mantenzat, pacificu su coro.

Finalmente pro mediu totale
Beni, Regnu Sardu, a penitenzia.
Tene presente sa culpa mortale
De haer produidu 'ogni dolenzia,
Reduidu has in issa d'ogni male
Fattu has a su bene resistenzia,
Si su pettus li dasa e-i sa cara
Dignu a s'agonia ti prepara.

Finalmente bonettes e sumbreris
Chi sa presente patria illustrades,
Signores, distintos Cavaglieris
Cunfort’ a sas dolentes povertades,
Benefattores e limusineris,
Coraggiu, ch'a s'inferru no b'andades,
Assigurat s'amore e-i su zelu
Tranquillidad’ e gosu in chelu.